**Test de antrenament**

**SUBIECTUL I**

Citește fiecare dintre textele de mai jos pentru a putea răspunde cerințelor formulate.

**Textul 1**

Un lucru este caraghios în legătură cu mamele şi taţii. Chiar dacă propriul lor copil este cea mai enervantă zgaibă pe care ţi-o poţi închipui, ei totuşi cred că el sau ea este minunat(ă).

Unii părinţi merg şi mai departe. Devin atât de orbiţi de adoraţie încât ajung să se convingă că copilul lor are calităţi de geniu.

     Ei bine, aici nu este nimic anormal. Aşa este pe lumea asta. Numai că, atunci când părinţii încep să ne povestească despre inteligenţa strălucitoare a revoltătoarei lor odrasle, ne vine să strigăm „Aduceţi un lighean că ne vine să vomăm!". -

Profesorii de şcoală au mult de suferit de pe urma acestor poveşti cu coadă din partea părinţilor prea mândri de odraslele lor, dar de obicei le întorc spatele când e vorba să scrie rapoartele de sfârşit de trimestru. Dacă eu aș fi profesor, aş pregăti nişte gogoşi adevărate pentru copiii acestor părinţi nătăfleţi.(...)

      Dar gata cu asta. Trebuie să mergem mai departe.

      Cu totul accidental întâlneşti părinţi care sunt exact opusul celor descrişi mai sus şi nu manifestă niciun interes faţă de copiii lor, şi bineînţeles aceştia sunt cu mult mai răi decât cei care-şi strică copiii.

       Domnul şi doamna Wormwood erau doi astfel de părinţi. Aveau un băiat pe care-l chema Michael şi o fetiţă pe care o chema Matilda. Aceşti părinţi se uitau la Matilda mai ales, ca la un gunoi. Gunoiul este ceva ce trebuie să tolerezi până vine vremea să-l arunci afară. Domnul şi doamna Wormwood aşteptau cu multă nerăbdare să vină vremea să o arunce afară pe fiica lor, de preferat în ţara vecină sau mai departe decât atât.

       Este suficient de rău ca părinţii să trateze copiii obişnuiţi ca pe nişte gunoaie, dar devine încă mult mai rău când copilul cu pricina este neobişnuit, şi prin asta trebuie să se înţeleagă sensibil şi strălucitor la minte. Matilda le avea pe amândouă aceste calităţi, dar mai mult ca orice, era de o inteligenţă neobişnuită. Mintea ei era atât de flexibilă şi învaţa atât de repede, încât calitatea aceasta ar fi trebuit să fie evidentă pentru cei mai greoi la minte dintre părinţi.

       Dar domnul şi doamna Wormwood erau amândoi atât de tâmpi şi aşa de tare înfăşuraţi în meschina lor viaţă, încât nu observau nimic neobişnuit la fiica lor. Ca să spunem adevărul, mă îndoiesc că ar fi observat dacă s-ar fi târat prin casă cu un picior rupt. Fratele Matildei, Michael, era un băiat absolut normal, dar fetiţa, aşa cum spuneam, îţi sărea de la început în ochi. Pe când avea un an şi jumătate vorbirea ei era perfectă şi ştia la fel de multe cuvinte ca cei mai mulţi dintre adulţi. Părinţii ei, în loc s-o aplaude, o numeau clănţănitoare zgomotoasă şi-i spuneau răstit că fetiţele mici trebuie văzute şi nu auzite.

       Când avea trei ani învăţase să citească studiind singură ziarele şi revistele pe care le găsea prin casă. Pe la patru ani putea să citească repede şi bine şi începuse să caute cărţi. Singura carte din casa acestei luminate familii era una care se chema „Reţete simple”, care aparţinea mamei ei, şi după ce o citise din scoarţă în scoarţă şi învăţase toate reţetele pe de rost, realiză că vroia ceva mai interesant.

— Tăticule, zise ea, crezi că ai putea să-mi cumperi o carte?

— O carte? – zise el. Ce vrei să faci cu zăpăcita de carte?

— Să citesc, tăticule.

 — Da' televizorul ce-are, pentru numele lui Dumnezeul Ai un televizor frumos, cu ecran de 30 cm şi acum vrei şi carte!

      Aproape în fiecare după–amiază Matilda era lăsată singură acasă. Fratele ei (cu patru ani mai mare) mergea la joacă. Tatăl mergea la lucru, iar mama ei se ducea să joace bingo într-un oraş la 12 km depărtare.

      Doamna Wormwood era pasionată să joace bingo şi juca cinci după-amieze pe săptămână.

      În după-amiaza zilei când tatăl ei refuzase să-i cumpere o carte, Matilda plecă singură la biblioteca publică a statului. Când ajunse se prezentă singură bibliotecarei, doamna Phelps şi întrebă dacă se putea aşeza acolo să citească. Doamna Phelps fusese puţin mirată de venirea unei fetiţe atât de mici neînsoţită de unul din părinţi, dar cu toate acestea ii spusese că era binevenită.

— Unde sunt, vă rog, cărţile pentru copii? întreabă Matilda.

 — Sunt acolo, pe rafturile de jos, îi răspunse doamna Phelps. Vrei să te ajut să găseşti una frumoasă cu multe poze?

 — Nu, mulţumesc, zise Matilda. Sunt sigură că mă descurc.

      Şi de atunci înainte, în fiecare după-amiază când mama ei pleca la bingo, Matilda alerga la bibliotecă. Drumul pană acolo îi lua numai zece minute şi astfel îi rămâneau două ore întregi să stea singură într-un colţ confortabil şi să devoreze o carte după alta. După ce citise toate cărţile pentru copii din bibliotecă începu să se uite în jur în căutare de altceva.

  — Încearcă asta, zise ea în cele din urmă. Este renumită şi frumoasă. Dacă este prea lungă, spune-mi ca să caut una mai scurtă şi mai uşoară.

  — „Marile Speranţe”, citi Matilda, de Charles Dickens. Aş vrea să încerc s-o citesc.

     E o nebunie, gândi doamna Phelps, dar către Matilda zise:

— Sigur că poţi s-o încerci.

     În după-amiezile care urmară doamna Phelps cu greu îşi putu dezlipi privirea de la fetiţa care stătea ore în şir cuibărită în fotoliul cel mare, la capătul opus al camerei, cu cartea pe genunchi.”

(*Matilda*, Roald Dahl)

**Textul 2**

Casa(căminul) este locul unde copilul își aduce experiența câștigată și o consolidează în liniște și securitate.

Aici este influențată și apreciată calitatea muncii ce se face la școală și, de asemenea, se consolidează atitudinea față de școală.

Colaborarea strânsă între familie și profesori este indispensabilă. Copilul care nu este în pas cu clasa sa, pe care o urmează cu foarte mare greutate, pune o problemă ce trebuie rezolvată repede, iar părinții trebuie să știe natura tulburărilor copilului. Elevul slab nu trebuie judecat numai în raport cu colegii săi. În ciuda notelor proaste, învățătura primită poate să-i fie folositoare, urmând ca peste câțiva ani să prindă gust pentru învățătură, devenind un bun elev.

Părinții trebuie să se stăpânească să vegheze și să nu fie violenți, amenințând copilul, pentru că i-ar provoca nesiguranță.

(*Părinții în relațiile din familie*, www.copilul.ro)

**A. Scrie răspunsul pentru cerințele de mai jos cu privire la textele date.**

1. Menționează lecturile Matildei la 3 ani.

2. Domnul și doamna Wormwood erau niște părinți:

a) orbiţi de adoraţie față de copiii lor;

b) care povestesc despre inteligența sclipitoare a copiilor lor;

c) care nu manifestă nici un interes faţă de copiii lor;

d) convinși de calitățile de geniu ale copiilor lor.

3. Când mama ei pleca de acasă, Matilda:

a) se uita la televizor;

b) juca bingo;

c) mergea la joacă;

d) alerga la bibliotecă.

4. În fragmentul ,,Părinții în relațiile de familie,, se evidențiază:

a) dragostea părinților față de copii;

b) pasiunea pentru lectură;

c) rolul familiei în creșterea copiilor;

d) legătura dintre școală și familie.

5. Notează X în dreptul fiecărui enunț pentru a stabili corectitudinea sau incorectitudinea acestuia, bazându-te pe informațiile din cele două texte:

|  |  |  |
| --- | --- | --- |
| Enunț | Corect | Incorect |
| În fiecare după-amiază, doamna Wormwood juca bingo. |  |  |
| Matilda a învățat să citească la 3 ani. |  |  |
| Domnul Wormwood vrea să îi cumpere fetiței un televizor. |  |  |
| Un elev cu note mici nu va putea niciodată să evolueze. |  |  |
| Părinții trebuie să ia măsuri severe, când constată rezultatele slabe ale copilului. |  |  |
| Colaborarea între școală și familie nu este necesară. |  |  |

6. Menționează, în câte un enunț, tiparul textual din fiecare dintre fragmentele de mai jos:

a) *„*Elevul slab nu trebuie judecat numai în raport cu colegii săi. În ciuda notelor proaste, învățătura primită poate să-i fie folositoare, urmând ca peste câțiva ani să prindă gust pentru învățătură, devenind un bun elev*.”*

b*) „*— Tăticule, zise ea, crezi că ai putea să-mi cumperi o carte?

— O carte? – zise el. Ce vrei să faci cu zăpăcita de carte?

— Să citesc, tăticule*.”*

7. Prezintă, în cel puțin 30 de cuvinte, o legătură care se poate stabili, la nivelul conținutului, între fragmentul din opera literară *Matilda* de Roald Dahl și fragmentul extras de pe www,copilul.ro.

8. Crezi că lipsa de atenție și de dragoste din partea părinților dezvoltă în Matilda pasiunea pentru lectură? Justifică-ți răspunsul, în 50-80 de cuvinte, valorificând textul dat.

9. Asociază fragmentul din *Matilda* de Roald Dahl cu un alt text literar studiat sau citit ca lectură suplimentară, în 50-80 de cuvinte, prezentând o asemănare și o deosebire.

**B. Scrie răspunsul pentru fiecare dintre cerințele de mai jos.**

1. În secvența: ,,Drumul până acolo îi lua numai zece minute şi astfel îi rămâneau două ore întregi să stea singură,, există:

a) un cuvânt care conține hiat;

b) două cuvinte care conțin hiaturi;

c) trei cuvinte care conțin hiaturi;

d) patru cuvinte care conțin hiaturi.

2. Cuvintele subliniate din enunțurile următoare sunt, în ordine: ,,ei totuşi cred că el sau ea este minunat(ă); ,,Ei bine, aici nu este nimic anormal.,,

a) pronume personal, caz N, pronume personal, caz G;

b) prepoziție; conjuncție coordonatoare;

c) Pronume personal, caz D; interjecție;

d) pronume personal, caz N; interjecție.

3. Rescrie enunțul: *„.Drumul pană acolo îi lua numai zece minute..”*, înlocuind cuvântul *acolo* cu un antonim și cuvântul *numai*  cu un sinonim.

4. Funcția sintactică a cuvintelor subliniate din enunțul: ,,În după-amiezile care urmară doamna Phelps cu greu îşi putu dezlipi privirea de la fetiţa care stătea ore în şir cuibărită în fotoliul cel mare, la capătul opus al camerei, cu cartea pe genunchi,, este, în ordine:

a) nume predicativ, atribut adjectival, atribut adjectival, nume predicativ;

b) circumstanțial de timp, subiect, atribut substantival, atribut adjectival;

c) circumstanțial de timp, atribut adjectival, atribut adjectival, nume predicativ;

d) atribut adjectival, atribut adjectival, atribut adjectival, nume predicativ.

5. Predicatul din secvența:*,,* Este suficient de rău*”,* este:

a) este suficient de rău;

b) este;

c) este suficient;

d) este rău.

6. Construiește un enunț exclamativ în care cuvântul *Matilda* să îndeplinească funcția sintactică de nume predicativ și un altul asertiv în care același cuvânt să fie complement prepozițional.

7. Precizează tipurile de raporturi sintactice ce se stabilesc între propozițiile din fraza următoare: ,,Casa(căminul) este locul unde copilul își aduce experiența câștigată și o consolidează în liniște și securitate.,,

**SUBIECTUL AL II-LEA**

Imaginează-ți că ai participat la un concurs național. Redactează o filă de jurnal, de cel puțin 150 de cuvinte, care să cuprindă prezentarea unei emoții/a unui sentiment legat(ă) de evenimentul menționat, o secvență narativă, una descriptivă și alta explicativă. Data redactării jurnalului este 12 ianuarie 2021.